Baie lekker gekuier, rondgeloop en die omgewing is ook baie mooi. Al die mense in Clarens is baie bedagsaam, gaan maak gerus 'n draai daar.
Baie rustig, netjies en perfek vir 'n wegbreek as jy net wil wegkom van die stad af. Sal beslis weer na Cottage Pie gaan!
'n Baie oulike huisie teenaan 'n stroompie. Het die opsie om kamerdiens te weier waardeer en die vars blomme met aankoms was 'n heerlike verrassing.
Dit is 'n pragtige plekkie, ons was verwelkom tot 'n doodstil en rustige slaapplek. Effense komplikasie met ons fietse na die eerste verdieping dra, maar dit was weens die feit dat ons té vroeg vir toegang tot die motorhuis vertrek het. Ek kan die plekkie met 'n ope hart aanbeveel.
Ons het baie lekker gebly by Cottage Pie. Die enigste probleem met die dakkamer is dat die stemme van die eenheid onder ons gehoor kan word en nogal steurend kan wees as die mense hard praat. Veral vroeg in die oggend.
Sonder twyfel die heerlikste akkommodasie-ervaring wat ek al gehad het met 'n klein gesin. Kan die Cottage Pie-familie-eenheid nie genoeg aanbeveel nie.
Die familie-eenheid by Cottage Pie is 'n ten volle toegeruste huis vol karakter, wat absoluut perfek was vir ons gesin van 5, met pragtige, ruim en 'snoesige' vertrekke. Danksy twee koolstowe is die hele huis heerlik verhit; en met die tuin wat letterlik grens aan die natuurreservaat, kon ons nie vir meer gevra het nie. Karen was so vriendelik en gasvry, dit was werklik 'n onvergeetlike ervaring. Ons sal die Cottage Pie vir seker weer sien!
Die rustige bestemming is uitstekend vir 'n gesin met klein kindertjies. Daar is baie spasie in die mooi tuin vir rondhol en lekker speel. Baie netjies en Karen en haar span is baie vriendelik. Mens ervaar die skoonheid en rustigheid van Clarens hier meer as naby aan die dorp, maar dis bietjie ver vir vinnig stap om iets te gaan eet, ens. Dankie! Ons sal julle waarskynlik weer sien!
Baie nice en cute plek, hou van die oudhede. Bietjie ver uit die dorp uit, die pad daarnatoe was 'n bietjie rof. Andersins lekker stil, net wat ons nodig gehad het.
As jy die absoluut aaklige, byna onbegaanbare, ekskuus vir 'n pad oorleef, kry jy hierdie juweel van 'n plekkie. Alles is skoon en netjies met 'n kraffie port of sjerrie om jou te verwelkom. Die eenheid is daagliks skoongemaak wanneer ons uit gegaan het. Ek kan dit met vrymoedigheid aanbeveel.
Ek was aangenaam verras met die wyse waarop inligting verskaf is en deurlopend kontak gemaak is. Pragtige, netjiese verblyf. Baie goed toegerus. Geluide van die mense bokant ons was bietjie steurend. Verder baie lekker, veilig en rustig.
As jy rus en vrede in die mooiste tuin teen die berg soek is Cottage Pie die plek vir jou. Die Family Unit voel soos 'n "home away from home" met antieke mooigoed en 'n heerlike kuier kombuis. WiFi was 'n bonus met tieners. Ons het so lekker gerus, met 'n glasie port in die hand op die swaaibank by die rivier gelees en net sommer lekker batterye herlaai. Dankie vir 'n heerlike kuier.
Baie dankie Karen van Cottage Pie vir hierdie stukkie hemel wat ons kon ontdek. Jou diens en vriendelikheid is baie spesiaal. Dankie ook vir die heerlike piekniekmandjie en bespreking. 'n Onvergeetlike naweek. Jy sien ons vir seker weer!
Ons is baie vriendelik ontvang deur Karin en het dadelik tuis gevoel. Cottage Pie is lekker rustig, bietjie weg van die dorp se geraas. Ons het wonderlike weer gehad die naweek. Ons het in die Bedsitter gebly en was voldoende gewees vir ons behoeftes. Tuin is pragtig en word saam met die geboue goed onderhou. Ons sal beslis weer by Cottage Pie kuier.
Dit was 'n belewenis vir ons. Baie mooi wêreld, lekker weer gehad, en baie lekker gekuier in Clarens danksy Karen se gasvryheid. Baie dankie vir die bederf op Valentynsdag!
Wow! Die kamer was so cute, 'n regte egte Clarenskamer en -plekkie. Vreeslike vriendelike diens. Baie dankie vir die melk vir koffie wat in die yskas vir ons gewag het, die lekker filterkoffie en die sjerrie wat vir ons uitgesit is. Julle is great!
Die twee kamers wat ons bespreek het was onvoldoende. Nie geskik vir selfsorg nie. Die foto's op die oorsigblad is misleidend en die groot tafel op die stoep is nie beskikbaar vir besoekers in the twee kamers nie. Die draadstoele in die tuin is oud en onvoldoende - gebuigde poot het my bejaarde pa laat val. Die kombuis is baie klein en swak toegerus. Ek moes vra vir 'n broodmes, daar is nie 'n rasper nie, 'n keuse tussen baie klein glase of bier glase. 'n Tweeplaatstoof, geen oond, bitter min werkspasie en 'n baie klein kroegyskas. Die gasvrou het ons blameer dat ons die webwerf verkeerd verstaan het en selfs al het ons moes sy eerder die houding ingeneem het dat sy ons verblyf aangenaam as moontlik wil maak. Ongelukkig was dit 'n onaangename ervaring.
Die 2 kamers wat jy bespreek het se beskrywings is baie duidelik. Upstairs under Thatch Room het nie kombuis of privaat braaigeriewe nie. Die Bedsitter Unit lys die toerusting in die kombuis duidelik item vir item en sê ingerig vir basiese selfsorg. Nêrens word stoof of oond genoem. Oorsig fotos gee 'n oorsig in die geheel. Kamer fotos en kamer beskrywings is daar sodat jy as gas seker kan maak dat dit wat jy bespreek aan jou behoeftes voldoen. Jy het presies gekry wat jy bespreek het.
Ons het jou wel probeer tegemoet kom deur die groot hout tafel, wat nie gelys is in die kamers wat jy vir jou en jou mense bespreek het nie, wel omgedra is na die Bedsitter se tuin, met groot moeite, vir jou om julle verblyf so aangenaam moontlik te maak.
Karen was baie vriendelik en was in kontak die dag wat ons moes arriveer om ons 'n spoedige reis toe te wens. Die ligging bietjie verder uit die dorp is presies wat ons gesoek het, om uit die gedruis te kom van die besige toeriste dorpie. Daar was elke dag 'n skoonmaakdiens wat die beddens kom opmaak het, skottelgoedgewas het en selfs die as in die braaier skoongemaak het. Dis baie gerieflik. Indien jy wel self-cater, is die yskassie so effe klein om alles ingepas te kry, maar ek moet bysê ons het langer gebly as die normale naweekbesoeker. Maak 'n draai by The Artist Café, baie lekker koffie en ook Karen se restaurant.
Ons honde-dogtertjie het saam kuier by Cottage Pie en dit was 'n wonderlike ervaring. Ons huisie was afgekamp en sy het heerlik rond gehardloop. Die tuin is pragtig met die mooiste voëlgeluide en die voetpaadjie teen die berg net 'n katspoegie van daar. Ons sal vir seker teruggaan. Baie dankie.
Wat 'n wonderlike ervaring. Pragtigge ligging en mooiste kamer. Perfek vir vinnige oorslaap in Clarens. Enigste aanbeveling sou wees om dalk warm kombers opsies te hê vir die koue nagte. Sal definitief aanbeveel. P.S. die bad het gelek - ek het probeer kyk maar kon nie sien waar die fout lê nie.
Dit was 'n ongelooflike lekker plekkie om te bly, sal beslis weer soontoe gaan, baie rustig, net 'n entjie weg van die dorp, totaal en al die moeite werd. Baie dankie.
Ons het heerlik gebly in Cottage Pie. Dit is ongeveer 10 min se stap van die middedorp af (teen opdraande, so jy kan jouself beloon by een van die menigte restaurante as jy die dorp bereik). Daar is ook baie voetslaanpaaie en so 'n paar bergklimpaaie 2 0m van die blyplek af. Die kamers word elke dag mooi skoongemaak. Daar is ook heerlike braai-fasiliteite. Ek beveel Cottage Pie vir enige iemand aan wat 'n ware Clarens ervaring wil beleef.
Dit was ons 2de besoek aan Cottage Pie en soos die vorige geleentheid 'n lekker rusgeleentheid. Die kamer is goed ingerig met alles wat nodig is en baie gemaklik.
Die Cabin is my en my vrou se gunsteling plekkie om heen weg te breek vir 'n naweek. Die Cabin is voldoende toegerus en bied alles wat mens nodig het vir 'n kort wegbreek. Die afwesigheid van elektroniese toestelle soos TV's en radio's maak dit soveel rustiger en lekkerder.
Ons het heerlik gebly. Die ligging is wat ons die meeste getrek het na die plek. Die waarde vir geld was baie goed, die diens was effektief en vriendelik.
Volgens die webwerf se inligting is dit duidelik dat jy 'n oornag kamer bespreek het, en nie een van die eenhede met 'n kitchenette of kombuis is nie. Die beskrywing vir die kamer is is ook duidelik. Ook dat, ten spyte van my verduideliking aan jou oor presies hoe die kamer ingerig is en dat jou kamer elke dag gediens word, wat die was van jou skottelgoed insluit, jy nou daaroor ontevrede is.
Ongelukkig was die twee enkelbeddens in die family unit se matrasse so sag dat ons op die vloer geslaap het. Ons het die bank se kussings gebruik. Die sagte beddens het ons nogals rugpyn gegee. Oor die algemeen baie lekker en fantastiese ligging.
Heerlike omgewing. Baie rustig met die stroompie wat voor die Cabin verby loop. Beste wegbreekplek vir 'n rustige naweek sonder enige tegnologie.
Die Cottage Pie familie-eenheid het ons stoutste verwagtinge oortref: dis ruim, netjies en goed ingerig met 'n pragtige groot "English Garden" teenaan die natuurreservaat, naby staproetes vir stap/ draf/ fietsry!
Ons sal ons verblyf by Cottage Pie familie-eenheid (Desember 2016) altyd onthou. Ons het heerlik ontspan en het die staproetes in die aangrensende natuurreservaat terdeë geniet. Die eenheid is gemeubileer met pragtige houtmeubels, het 'n lieflike goed ingerigte kombuis, selfs 'n lees-vertrek waar jy net heeldag kan ontspan as die weer dalk guur is, 'n gesellige buite-stoep, slaapkamers met die heerlikste vars linne en ruim pakplek. Die lieflike tuin is absolute plesier. Ons eenheid is daagliks gediens.
Volledige, asemrowende, gehalte pakket in een. Mooi omgewing en pragtige tuin. Ons verblyf was te kort, moet 'n langer tyd hier deurbring.
Ons het in die Cottage gebly. Baie mooi plekkie met al die selfsorg geriewe wat mens benodig, met selfs melk in die yskas! Die mat in die toilet het net 'n reukie aan hom gehad en so ook die hele plekkie. Maar anders het ons baie lekker gebly in die verlate plekkie in die woud. Baie romanties gewees.
Die diens was baie goed, dit was nie 'n probleem dat ons eers laat daar aangekom het nie. Die verwarmer was reeds aan en dit was knus en ontvanklik. Ons sal weer daar gaan bly.
Een van die beste plekke in Clarens om te ontspan. Baie stil en 'n lekker plek om van die stad af weg te kom.
Dit was 'n heerlike ontspanne naweek, ver van die stad se geraas! Die houtkothuis is regtig in die bos en teen die berg - heerlik koel en bangmaak-stil in die aand! Storthokkie bietjie aan die klein kant maar die onmiddellike warm water was 'n wenner en alhoewel ons 'n baie stewiger matras verkies, het ons die eerste oggend amper om geslaap - danksy die stilte en die koelte! Met dit wat ek weet sal ek beslis weer daar bly op die volgende geleentheid!
Die ontvangs na 'n warm dag se stap in die Drakensberge was uitstekend. Die verblyf was baie skoon en die omgewing stel 'n mens sommer dadelik in 'n rustige en ontspanne gemoed. Ook die kranse net agter die kothuis laat mens na aan die natuur voel. Sal beslis weer van Cottage Pie gebruik maak.
Dit was my lewensmaat se eerste ondervinding van Clarens, dus was die verblyf wat ek bespreek het vir my baie belangrik. My kinders het ook deurgery om die tyd saam met ons te spandeer en dit het beslis ook bygedra tot hoe ons ons verblyf sou ervaar. Ek was egter redelik teleurgesteld. Vanselfsprekend kan die tuin nie lyk soos op die webtuiste nie (dit is immers winter) maar die kamers self het regtig nie dieselfde gelyk soos op die foto's nie. Dit het effens slordig gevoel. Beddens was vir ons almal nogal 'n probleem want hulle is hard! Dankie vir die koffie maar dis jammer dat ons nie melk gekry het vir dit nie. Ek kan net weereens beklemtoon dat Karen uiters aangenaam is en moeite gedoen het om ons te verwelkom. Dit was lekker om haar te ontmoet.
Ek moes in die eerste twee kategorieë (Waarde vir geld en Kliëntediens) 'n gradering gee, maar die webtuiste laat nie 0 sterre toe nie. Maar glo my, die plek verdien minder as 0 sterre in daardie kategorieë. Vir 'n begin is die prentjie glad nie wat ons gekry het nie. Ons het in 'n houthuisie geslaap. Ek het reeds e-posse en foto's oor die nare ondervinding geskryf en gestuur.
Ons verblyf in die houthuisie in die pragtige tuin langs die stroompie en teenaan die berg en staproetes was baie aangenaam, en die eienaars baie vriendelik en hulpvaardig.